ROJNA พุ่งพรวด 25% นิวไฮรอบกว่า 1 ปี หลังร่วมทุน “EVLOMO” รุกแบตเตอรี่รถไฟฟ้า
ROJNA พุ่งพรวด 25% นิวไฮรอบกว่า 1 ปี หลังร่วมทุน "EVLOMO" รุกแบตเตอรี่รถไฟฟ้า ล่าสุดอยู่ที่ 6.45 บาท บวก 1.30 บาท หรือ 25.24% มูลค่าซื้อขาย 321.11 ล้านบาท
ROJNA พุ่งพรวด 25% นิวไฮรอบกว่า 1 ปี หลังร่วมทุน "EVLOMO" รุกแบตเตอรี่รถไฟฟ้า ล่าสุดอยู่ที่ 6.45 บาท บวก 1.30 บาท หรือ 25.24% มูลค่าซื้อขาย 321.11 ล้านบาท
26 เม.ย. 2564

ผู้สื่อข่าวรายงานว่า ราคาหุ้น บริษัท สวนอุตสาหกรรมโรจนะ จำกัด (มหาชน) หรือ ROJNA ล่าสุด ณ เวลา 11.41 น. อยู่ที่ 6.45 บาท บวก 1.30 บาท หรือ 25.24% สูงสุดที่ 6.65 บาท ต่ำสุดที่ 5.65 บาท ด้วยมูลค่าซื้อขาย 321.11 ล้านบาท

ทั้งนี้ ราคาหุ้น ROJNA ปรับตัวขึ้นสูงสุดในรอบกว่า 1 ปี นับตั้งแต่ราคาหุ้นอยู่ที่ระดับ 6.60 บาท เมื่อวันที่ 1 ต.ค.2562 หลังบริษัทลงนามใน MOU กับ EVLOMO บริษัทชั้นนำด้านยานยนต์ไฟฟ้าจากประเทศสหรัฐอเมริกา โดยเป็นการร่วมทุนดำเนินโครงการผลิตแบตเตอรี่ เพื่อเก็บพลังงานไฟฟ้า (Battery Cell production) ขนาดการผลิต 8 GWh. หรือ 8,000 เมกะวัตต์ ซึ่งเป็นระดับที่ใหญ่ที่สุดในอาเซียน เทียบกับการรองรับรถ EV ได้ 150,000 คัน จะเกิดเงินลงทุนสูงถึง 1.06 พันล้านเหรียญสหรัฐ หรือประมาณ 33,000 ล้านบาท  ซึ่งโครงการ ฯ ตั้งอยู่ที่นิคมอุตสาหกรรมโรจนะ อำเภอหนองใหญ่ จังหวัดชลบุรี เป็นพื้นที่เขตพัฒนาพิเศษภาคตะวันออก (EEC)
โดยในปี 64 จะเกิดการลงทุนในระยะแรก 1 GWh. หรือ 1,000 เมกะวัตต์ ทันที โดยคาดว่าการก่อสร้างโรงงานจะแล้วเสร็จ และผลิตแบตเตอรี่ ชุดแรกภายใน 18-24 เดือน เกิดการสร้างงานที่มีคุณภาพ รายได้สูงไม่น้อยกว่า 3,000 ตำแหน่ง ไม่นับรวมตำแหน่งงานที่เชื่อมโยงอื่น ๆ อีกจำนวนมาก สร้างประโยชน์ให้แก่ประชาชนและขับเคลื่อนเศรษฐกิจในภาพรวมของประเทศ
ทั้งนี้ โครงการจะทำให้พื้นที่บริเวณหนองใหญ่ จังหวัดชลบุรี เป็นศูนย์กลางในการรองรับเทคโนโลยีการผลิตแบตเตอรี่ที่นำสมัยที่สุดของโลก  และสนับสนุนการเปลี่ยนแปลงอุตสาหกรรมยานยนต์ และการพัฒนาพลังงานสะอาดของ อีอีซี  และของประเทศไทย
โดยเมื่อนำขนาดการผลิตของโครงการ ฯ นี้ ไปรวมกับโครงการของ บริษัท พลังงานบริสุทธิ จำกัด (มหาชน) หรือ EA ขนาด 1 GWh. และของ บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ขนาด 1 GWh. แล้ว จะส่งผลให้ประเทศไทยมีกำลังการผลิตแบตเตอรี่รวม 10 GWh. หรือสูงถึง 10,000 เมกะวัตต์ ก้าวสู่ประเทศที่มีโครงการลงทุนผลิตแบตเตอรี่มากที่สุดในอาเซียน รองรับการเป็นศูนย์กลาง ยานยนต์ไฟฟ้า ทั้ง รถไฟฟ้า เรือไฟฟ้า รวมทั้งรถไฟไฟฟ้า และอากาศยานไฟฟ้าในอนาคต